Xa abantwana bebuza imibuzo batsho bafunde ulwimi ekufuneka lusetyenzisiwe xa umntu ebuza imibuzo. Bafunda indlela yokubuza umbuzo ngokuchubekileyo ze bafunde nokuba abantu abadala abahleli kunye nabo babakhathalele kwaye izinto zobomi ezahlukileyo bayazazi. Bafunda nezinye izinto ezimalunga nelizwe abahleli kulo. Kunzima kakhulu ukwazi ukuba umntwana wakho ucinga ntoni kodwa xa ebuza umbuzo utsho wazi ukuba yintoni anomdla kuyo futhi ube namanakani ento ayicingayo. Amaxesha amaninzi, abantwana bakhe babuze imibuzo kuwe ube ungenazimpendulo zayo. Akufunekanga ke ucinge ukuba kufuneka wazi yonke into. Basenokuzifundela kwalapho kuwe, indlela yokufumana iimpendulo zemibuzo. Ungazama ukubuza eminye imibuzo, ungayikhangela ke nakwi – intanethi (nangona nayo isenokukulahlekisa). Kuba kuhle kakhulu ke xa abantwana befumanisa ukuba nabantu abadala basafunda kwaye futhi nabo bayazama ukuzikhangela iimpendulo zemibuzo. Kuphinda kube kuhle kwakhona xa beqonda abantwana ukuba ikho imibuzo enzima kwaye asinazimpendulo zayo. Kubalulekile ukuba abantwana bazive bakhuselekile xa bebuza imibuzo benika neempendulo – nokuba iimpendulo zabo azichanekanga. Khumbula kaloku, iimpazamo kunye neempendulo ezingachanekanga yindlela yokufunda kunye.